གཡས་སྐོར་གཡོན་སྐོར་ཙམ་གྱིས་ཁྱད་པར་ལས་དོན་ལ་བཀའ་བན་བོན་གཉིས་ཀ་དང་།ཕྱི་ནང་གི་ཁྱད་པར་མེད་པ་ཚང་མས་གཡུང་དྲུང་ཞེས་པའི་ཕྱག་མཚན་རྒྱུན་ལྡན་དུ་བཀོལ་སྤྱོད་བྱེད་བཞིན་འདུག་ནའང་།དེ་དག་གི་མཚོན་དོན་གང་ཡིན་གཞན་སྡེའི་གཞུང་ལུགས་ཁག་ལས་གསལ་པོར་མ་མཇལ།འོན་ཀྱང་གཡུང་དྲུང་བོན་གྱི་ལུགས་ལ་གཡུང་དྲུང་གཡས་སྐོར་འདི་ཡི་མཚོན་དོན་ཤིན་ཏུ་ཟབ་པར་སྣང་བ་འདི་ལྟ་སྟེ།གསང་ཆེན་མ་རྒྱུད་ཐུགས་རྗེ་ཉི་མའི་གཞུང་སྤྱིའི་དགོངས་དོན་མདོར་དྲིལ་བའི་དབང་དུ་བྱས་ན།གཡུང་དྲུང་ཞེས་པ་འདི་ནི།སེམས་ཉིད་མ་བཅོས་པའི་ཡིན་ལུགས་བློ་བྱས་ཀྱི་མཚན་མས་སྟོང་པའི་བོན་ཉིད་གཤིས་ཀྱི་གནས་ལུགས་བོན་སྐུ་ནམ་མཁའ་དང་འདྲ་བའི་སྐུ་མཆོག་མཚོན་པ་དང་།དུས་གསུམ་ཐོག་མཐའ་གང་གི་ཆར་ཡང་ནུབ་མ་མྱོང་བའི་མི་ནུབ་ཡེ་ཤེས་ཀྱི་ཆེ་བ་མངོན་བྱང་གི་སྐུ་མཚོན་པ་དང་།འདུས་བྱས་ཀྱི་མཚན་མ་ལས་གྲོལ་བའི་འགྱུར་མེད་རང་རིག་གི་སྐུ་མཆོག་བདེ་བ་ཆེན་པོའི་སྐུ་མཚོན་པ་དང་།སྐྱེ་འགག་གནས་གསུམ་གྱི་མཐའ་དང་བྲལ་བའི་སྟོང་གསལ་བདེ་བ་གསུམ་ཀའི་ངོ་བོ་སྐྱེ་མེད་ངོ་བོ་ཉིད་ཀྱི་སྐུ་མཚོན་པ་ཡིན།ཁྱད་པར་དུ་གསང་མཆོག་ཡབ་ཡུམ་གྱིས་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ལ་གསུངས་པའི་མ་རྒྱུད་སངས་རྒྱས་རྒྱུད་གསུམ་གྱི་ནང་ཚན་གཞི་ཡེ་སངས་རྒྱས་པའི་རྒྱུད་ཀྱི་ལེའུ་དྲུག་པ་མི་འགྱུར་ཐིག་ལེ་སྟོན་བྱེད་ཀྱི་གཞུང་གི་དཀྱུས་ཚིག་དང་།དེའི་འགྲེལ་རྒྱལ་རིགས་ཀྱི་གཤེན་པོ་མི་ལུས་བསམ་ལེགས་ཀྱིས་མཛད་པའི་མི་འགྱུར་ཐིག་ལེའི་འགྲེལ་གྱི་དགོངས་དོན་དང་སྦྱར་ཏེ་འཆད་ན།གཡུང་དྲུང་ཞེས་པའི་ཕྱག་མཚན་འདི་ནི་གསང་མཆོག་རིགས་ལྔ་མཚོན་བྱེད་ཡིན་པ་ཤིན་ཏུ་གསལ།